  Майя Бывальцева Удмуртиын «Кышкыттэм ӟечлыко сюресъёс» йӧскалык ӵектосъя сюресъёсты тупатъян ужъёс 45 процентлы быдэстэмын. Та дырлы ньылез объектъёс уже кутэмын ни. Со сярысь элькун кивалтэтлэн тӧроез Ярослав Семёнов «ВКонтатке» мерлыко вотэсысь бамаз ивортӥз. Кылем арняе Ижкарын Красной но Ленин нимо ульчаос вожысь сюресэз уже кутӥзы, Якшур-Бӧдья – Шаркан сюреслэсь люкетсэ выльдӥзы. Азьвылгес Дэри ёросысь Хохряки гуртысь Трактовой ульчаысь но Лягуша (Тихий Ключ) гуртозь сюресэз тупатъязы. Сюресчиос Пичи Пургаысь куинь объектъёсын ужзэс йылпумъян пала вутто. Озьы ик Брангурт – Кияса сюреслэсь люкетсэ, Уваысь Рабочий пролкаез но Пушкин нимо ульчаез уже берыктыны дасяло. Со сяна, сюресчиос Яр ёросысь кӧня ке объектъёсы потӥзы ни. Таяз арняе ( Вотка – Степаново) – Евсино – Галёво но Вотка – Гавриловка сюресъёс вылэ потыны чаклало. Тодэ вайытом, таяз арын йӧскалык ӵектосъя 139 иськем пала сюресъёсты тупатъяны кулэ. 2017-тӥ арысен ӵектосъя 480 иськемлэсь трос сюресъёсты выльдӥзы.  Тегъёс: Авто Ижкар Удмуртия сюресъёс тупатъянужъёс ЯрославСемёнов  